**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2024. gada 11. marta sanāksmē izskatāmajiem jautājumiem**

2024. gada 11. martā Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Priekšlikums Eiropas Parlamenta un Padomes direktīvai par darba nosacījumu uzlabošanu platformu darbā**

2021. gada 9. decembrī Eiropas Komisija *(turpmāk – Komisija)* publicēja priekšlikumu, kura mērķis ir uzlabot darba nosacījumus personām, kas veic platformu darbu, nodrošinot pareizu viņu nodarbinātības statusa noteikšanu, veicinot pārredzamību, taisnīgumu un pārskatāmību, tostarp pārrobežu situācijās. Atbilstoši priekšlikumam par digitālo darba platformu uzskatāma jebkura fiziska vai juridiska persona, kas sniedz komercpakalpojumus, pamatojoties uz šādām prasībām:

* pakalpojums vismaz daļēji tiek nodrošināts attālināti, izmantojot elektroniskos līdzekļus, piemēram, tīmekļvietni vai mobilo lietotni;
* pakalpojums tiek sniegts pēc pakalpojuma saņēmēja pieprasījuma;
* pakalpojums kā būtisku elementu ietver personu veiktā darba organizēšanu, neatkarīgi no tā, vai šis darbs tiek veikts tiešsaistē vai konkrētā vietā.

Priekšlikums nosaka, ka dalībvalstīm jāparedz atbilstošas procedūras, lai pārbaudītu un nodrošinātu personu, kas veic platformu darbu, nodarbinātības statusa pareizu noteikšanu. Vienlaikus priekšlikumā paredzēti arī informēšanas, konsultēšanās un uzraudzības pasākumi, kas jāveic digitālajām darba platformām, piemēram, attiecībā uz automatizēto uzraudzības sistēmu izmantošanu.

Beļģijas prezidentūra turpināja diskusijas, strādājot pie alternatīva juridiskās prezumpcijas teksta, kas dalībvalstīm dotu lielāku rīcības brīvību (nav noteikti kritēriji un to skaits juridiskās prezumpcijas iedarbināšanai). Pastāvīgo pārstāvju komitejas 2024. gada 16. februāra sanāksmē netika panākts atbalsts tekstam, par kuru bija panākta provizoriska vienošanās ar Eiropas Parlamentu. Diskusijas plānots turpināt 2024. gada 6. martā vai, ja netiek panākta vienošanās, Padomes 2024. gada 11. marta sanāksmē.

*Padomes 2024. gada 11. marta sanāksmē plānots izskatīt priekšlikuma kompromisa redakciju ar mērķi panākt vienošanos.*

Latvijas nostāja:

Latvija kopumā atbalsta centienus uzlabot darba nosacījumus personām, kas veic platformu darbu, vienlaikus arī novērtējot digitālo darba platformu ilgtspējīgu izaugsmi un šo platformu sniegtās pozitīvās iespējas sabiedrībai kopumā. Latvijai ir būtiski, lai piedāvātais regulējums neierobežotu patiesu pašnodarbinātību. Vienlaikus Latvijas interesēs nebūtu pārmērīga regulējuma ieviešana ES līmenī, atstājot dalībvalstīm lielāku rīcības brīvību īpaša regulējuma noteikšanai platformu darba jomā.

*Labklājības ministrijas sagatavotā nacionālā pozīcija Nr. 1 par priekšlikumu Eiropas Parlamenta un Padomes direktīvai par darba nosacījumu uzlabošanu platformu darbā apstiprināta Ministru kabineta 2022. gada 8. marta sēdē un Saeimas Eiropas lietu komisijas 2022. gada 9. marta sēdē.*

1. **Eiropas Sociālo tiesību pīlāra īstenošana 2024. gada Eiropas semestra un nākotnes sociālās dienaskārtības kontekstā**

2017. gadā 17. novembrī Eiropas Parlaments, ES Padome un Komisija Gēteborgā proklamēja Eiropas Sociālo tiesību pīlāru, kas aptver 20 principus un tiesības tādās jomās kā vienlīdzīgas iespējas un darba tirgus pieejamība, taisnīgi darba apstākļi, kā arī sociālā aizsardzība un iekļaušana.

*Padomes 2024. gada 11. marta sanāksmē plānotas politikas debates, balstoties uz Beļģijas prezidentūras sagatavotajiem jautājumiem (uz informatīvā ziņojuma sagatavošanas brīdi jautājumi nav pieejami).*

Latvijas nostāja:

Efektīvas rīcībpolitikas atbalstam nacionālajā līmenī ir svarīgi dažādi mehānismi - gan ES tiesiskais regulējums, gan instrumenti, kas iezīmē kopīgās prioritātes un nākotnes virzību. Katram no šiem instrumentiem, ņemot vērā arī atšķirības starp dalībvalstīm, ir sava loma augšupvērstas sociālekonomiskās konverģences veicināšanā. Nodarbinātības, sociālā un prasmju joma ir plaša un skar visus ES iedzīvotājus. Uzskats, ka tikai stingrs tiesiskais regulējums ir efektīvākais Eiropas Sociālo tiesību pīlāra principu ieviešanai, ne vienmēr atbilst reālajai situācijai. Papildus jānorada, ka ir svarīgi ņemt vērā ES Līgumā noteikto atbildību sadalījumu un ES kompetenci.

Latvija uzskata, ka ir nepieciešams turpināt Eiropas Sociālo tiesību pīlārā ietverto principu īstenošanu gan nodarbinātības, gan sociālajā, gan arī prasmju jomā. Ir būtiski atsākt pilnvērtīgu dalībvalstīm adresēto specifisko rekomendāciju procesu, tajā skaitā to, ka tiek izteiktas rekomendācijas ES nodarbinātības un sociālās politikas ministru padomes atbildības jomās. Ir būtiski arī tas, ka rekomendācijas identificē aktuālākos jautājumus, tādejādi veicinot svarīgu reformu īstenošanu un atbilstoša finansējuma piešķiršanu.

Vienlaikus šis gads arī parādīja, ka diskusijām par ES tiesību aktiem ir svarīgi veltīt pietiekamu laiku, jo īpaši tādās jomās, kuras var būtiski ietekmēt dalībvalstu darba tirgu vai sociālās drošības sistēmas, nevis tiekties sasniegt ātru kompromisu, jo ir svarīga šo iniciatīvu piederība dalībvalstu līmenī. Tāpat ir ļoti svarīgi līdzsvarotā veidā ņemt vērā arī sociālo partneru viedokli un analizēt dažādu iniciatīvu savstarpējo ietekmi, kā arī to ietekmi uz pakalpojumu jomas attīstību, t.sk., platformu ekonomikā un sociālā nodrošinājuma jomā.

*Labklājības ministrijas sagatavotā nacionālā pozīcija Nr.1 par priekšlikumu Iestāžu kopīgajai proklamācijai par Eiropas Sociālo tiesību pīlāru apstiprināta Ministru kabineta 2017.gada 17.oktobra sēdē un Saeimas Eiropas lietu komisijas 2017.gada 18.oktobra sēdē.*

1. **Eiropas semestris 2024:**
   1. **2024. gada Vienotais nodarbinātības ziņojums**
   2. **Padomes secinājumi par 2024. gada Ikgadējais ilgtspējīgas izaugsmes pārskatu un Vienoto Nodarbinātības ziņojumu**

2023. gada 21. novembrī Komisija publicēja Ikgadējo ilgtspējīgas izaugsmes pārskatu, uzsākot 2024. gada Eiropas semestra procesu. Pārskatā tiek uzsvērts, ka ES ekonomika joprojām ir noturīga, neskatoties uz satricinājumiem, kas piedzīvoti pēdējos gados.

Savukārt Vienotajā nodarbinātības ziņojumā ietverts pārskats par nodarbinātības un sociālās situācijas attīstību, kā arī identificētas prioritārās darbības jomas. Komisija norāda uz stabilu nodarbinātības pieaugumu, tādejādi virzoties uz ES 2030. gada mērķu sasniegšanu. Tiek uzsvērts, ka darbaspēka un prasmju trūkums rada ierobežojumus ekonomikas izaugsmei, kā arī zaļajai un digitālajai pārejai. Vienlaikus attiecībā uz nabadzības un sociālās atstumtības risku situācija tiek vērtēta kā stabila, ņemot vērā politikas pasākumus Covid-19 pandēmijas un enerģētikas krīzes risināšanā.

Padomes secinājumos tiek uzsvērts, ka 2023. gadā Eiropas ekonomika turpināja augt, lai arī, ņemot vērā augsto inflāciju un ģeopolitisko nenoteiktību, lēnāk kā 2022. gadā. Vienlaikus tiek novērtēts arī algu pieaugums, tostarp minimālo algu pārskatīšana. Secinājumos tiek norādīts arī uz izaicinājumiem sociālās iekļaušanas, enerģētiskās nabadzības un mājokļa pieejamības kontekstā.

Secinājumos dalībvalstis tiek aicinātas atspoguļot Ikgadējā ilgtspējīgas izaugsmes pārskata un Vienotā nodarbinātības ziņojuma prioritātes nacionālajās reformu programmās, veicināt algu pieaugumu, lai mazinātu pirktspējas krišanos, turpināt īstenot reformas, kas sekmē pieaugušo apmācības, stiprināt aktīvas darba tirgus politikas, turpināt modernizēt sociālās aizsardzības un sociālās iekļaušanas sistēmas, lai mazinātu nabadzību un sociālo atstumtību u.c. Savukārt Komisija tiek aicināta Sociālās konverģences ietvara kontekstā nodrošināt turpmāku augšupvērstas sociālās konverģences analīzi. Papildus Nodarbinātības komiteja un Sociālās aizsardzības komiteja tiek aicinātas izvērtēt sociālās konverģences pilotprojekta ietekmi.

*Padomes 2024. gada 11. marta sanāksmē plānota Padomes secinājumu apstiprināšana un Vienotā nodarbinātības ziņojuma pieņemšana.*

Latvijas nostāja:

Latvija atbalsta Padomes secinājumu apstiprināšanu un Vienotā nodarbinātības ziņojuma pieņemšanu.

Latvija uzskata, ka Eiropas semestris ir atbilstošs ietvars nodarbinātības un sociālo politiku koordinācijai ES, sniedzot iespēju ES dalībvalstīm kopīgi identificēt galvenos izaicinājumus un efektīvākos pasākumus šo izaicinājumu risināšanai, ņemot vērā arī Eiropas Sociālo tiesību pīlāra Rīcības plānu. Latvija uzskata, ka ir jāturpina specifisko rekomendāciju izteikšana struktūrpolitiku jomās, īpašu uzsvaru liekot uz nodarbinātības, sociālajiem un izglītības jautājumiem, lai sekmētu 2030. gadam noteikto mērķu sasniegšanu.

*Ekonomikas ministrijas sagatavotā pozīcija Nr. 1 par 2024. gada Eiropas semestri: ES Padomes secinājumi par 2024.gada Ilgtspējīgas izaugsmes pārskatu, ES Padomes secinājumi par 2024.gada Agrās brīdināšanas mehānisma ziņojumu, Priekšlikums ES Padomes rekomendācijām Euro zonas ekonomikas politikai, apstiprināta Ministru kabineta 2024. gada 9. janvāra sēdē un Saeimas Eiropas lietu komisijas 2024. gada 12. janvāra sēdē.*

1. **Nodarbinātības komitejas un Sociālās aizsardzības komitejas viedoklis par nākotnes ES politiskajām prioritātēm attiecībā uz Eiropas Sociālo tiesību pīlāru**

Nodarbinātības komiteja un Sociālās aizsardzības komiteja ir sagatavojušas viedokli, kurā norāda, ka kopš 2017. gada Eiropas Sociālo tiesību pīlārs ir bijis ietvars dalībvalstu politiku un tiesību aktu izstrādē. ES līmenī Eiropas Sociālo tiesību pīlāra principi tiek ietverti gan ES tiesību aktos, gan ņemti vērā Eiropas semestra procesā. Lai arī pēdējos gados tā īstenošanu ir ietekmējusi Covid-19 pandēmija, kā arī Krievijas uzsāktais karš pret Ukrainu, tomēr Eiropas Sociālo tiesību pīlārs joprojām ir pamats gan augšupvērstas sociālās konverģences sekmēšanai, gan nākotnes ES paplašināšanās kontekstā, gan ceļā uz 2030. gada ES un nacionālajiem mērķiem.

*Padomes 2024. gada 11. marta sanāksmē plānota Nodarbinātības komitejas un Sociālās aizsardzības komitejas viedokļa apstiprināšana.*

Latvijas nostāja:

Latvija atbalsta Nodarbinātības komitejas un Sociālās aizsardzības komitejas viedokļa apstiprināšanu. Latvija uzskata, ka ir nepieciešams turpināt Eiropas Sociālo tiesību pīlārā ietverto principu īstenošanu gan nodarbinātības, gan sociālajā, gan arī prasmju jomā.

*Labklājības ministrijas sagatavotā nacionālā pozīcija Nr.1 par priekšlikumu Iestāžu kopīgajai proklamācijai par Eiropas Sociālo tiesību pīlāru apstiprināta Ministru kabineta 2017.gada 17.oktobra sēdē un Saeimas Eiropas lietu komisijas 2017.gada 18.oktobra sēdē.*

1. **Galvenie Nodarbinātības komitejas vēstījumi par Padomes ieteikumu “Tilts uz nodarbinātību – Garantijas jauniešiem pastiprināšana”**

Nodarbinātības komiteja galvenajos vēstījumos uzsver, ka dalībvalstis kopumā turpina aktīvi īstenot Garantiju jauniešiem, kā arī pilnveido pakalpojumus jauniešiem, kas nemācas vai nestrādā. Tā rezultātā un, ņemot vērā darba tirgus izaugsmi, samazinās to jauniešu skaits, kas nemācās vai nestrādā. Vienlaikus tiek norādīts, ka saglabājas atšķirības pakalpojumu kvalitātē un to efektivitātē. Nodarbinātības komiteja vērš uzmanību uz Eiropas Sociālā fonda Plus 2021.-2027. gada periodu, kas sniedz iespēju risināt esošos izaicinājumus, piešķirot pietiekamu finansējumu un paredzot inovatīvus pasākumus.

*Padomes 2024. gada 11. marta sanāksmē plānota Nodarbinātības komitejas viedokļa apstiprināšana.*

Latvijas nostāja:

Latvija atbalsta Nodarbinātības komitejas viedokļa apstiprināšanu. Latvijai ir būtiski veicināt jauniešu pilnvērtīgu iesaisti darba tirgū, gan nodrošinot dažādus atbalsta pasākumus, gan sekmējot jauniešu iesaisti apmācībās un prasmju pilnveidē.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr.616.*